Christian August
Store norske leksikon,Historie,Norsk og nordisk historie,Danmarks historie
Christian August var en dansk prins og offiser, norsk general og stattholder, og fra 1809 kronprins av Sverige. Han var president for den norske Regjeringskommisjonen, som styrte Norge under napoleonskrigene, fra 1807.
Familie Christian August var prins av Augustenborg. Han var den tredje sønnen til hertug Christian Frederik av Slesvig-Holstein-Sönderborg-Augustenborg og hertuginne Charlotta Amalia av Holstein-Ploen. Norsk general og president for regjeringskommisjonen Christian August ble utnevnt til kommanderende general og leder av det norske sønnenfjelske regiment, og sjef på Fredriksten festning i 1803. 24. august 1807 ble han utnevnt til president for den norske Regjeringskommisjonen. Blant de andre medlemmene var stiftamtmann Gebhard von Moltke, justitiarius Enevold de Falsen og amtmann Marcus Gjøe Rosenkrantz. Regjeringskommisjonen styrte Norge på egen hånd under den britiske flåteblokaden fra 1807 til 1809. Christian August ledet forsvaret av Norge under krigen mot Sverige i 1808. Han bestyrte sine embeter godt, nøt stor popularitet og ble i vide kretser ansett som landets redningsmann. Tronfølger av Sverige Christian August var sterk tilhenger av de tre nordiske rikers forening under den danske kongen Frederik 6. 29. desember 1809 mottok han med kongens samtykke de svenske stenders valg til svensk tronfølger, og ble dermed kronprins av Sverige under navnet Karl August. Han reiste fra Norge 7. januar 1810. Han døde under en militærmanøver i Skåne, da han falt av hesten under en parade på Kvidinge hede ved Helsingborg, trolig på grunn av slag. Det plutselige dødsfallet vakte oppsikt, og mange mente han var forgiftet. Anklagene ble først og fremst rettet mot de såkalte gustavianerne, som man antok ville sette noen fra Gustav 3.s familie på tronen. Da liket av Christian August ble ført inn i Stockholm, angrep en rasende menneskemasse riksmarskalk Axel greve Fersen og drepte ham i hele hærens påsyn. En undersøkelseskommisjon avviste imidlertid senere påstandene om at Christian August skulle være tatt av dage av høyadelen. Les mer i Store norske leksikon Christian August i Norsk biografisk leksikon Augustenborg krigen mellom Norge og Sverige i 1808–1809 Norge under dansk styre Norge under napoleonskrigene Regjeringskommisjonen Sveriges historie Eksterne lenker Christian August hos Lokalhistoriewiki Litteratur Clason, Sam., red.: Handlingar till kronprins Carl Augusts historia, 1925, Finn boken  Dyrvik, Ståle & Ole Feldbæk: Aschehougs norgeshistorie, b. 7, 1996, isbn 82-03-22037-1, Finn boken  Feldbæk, Ole: Danmark-Norge: 1380-1814, b. 4: Nærhed og adskillelse, 1998, isbn 87-500-3517-7, Finn boken  Sather, Leland B.: The prince of Scandinavia : a biography of prince Christian August [...], 1976